OpenLLM-France/wikimedia huggingface dataset:
# Eleccions parlamentàries finlandeses de 1911

Les eleccions parlamentàries finlandeses del 1911 del parlament unicamerales van celebrar el dia 1 d'agost de 1911. El partit més votat fou el socialdemòcrata.
El tsar Nicolau II rus havia tornat a dissoldre el parlament i va ordenar noves eleccions parlamentàries anticipades, perquè el president Pehr Evind Svinhufvud havia refusat de presentar al parlament propostes basades en la llei russa sobre la Llei d'Igualtat i compensacions milionàries per evitar la conscripció dels finesos a l'exèrcit rus.
El mandat d'un parlament aleshores era de tres anys i s'hauria acabat al febrer de 1914, per no es va complir i l'agost de 1913 ja es van celebrar noves eleccions.

## Resultats

Resum dels resultats electorals d'1 d'agost de 1911 al Parlament finlandès
| Partits | Partits | Vots | % | Escons | +/- |
| | Partit Socialdemòcrata de Finlàndia | 321.201 | 40,03 | 86 | - |
| | Partit Finlandès | 174.177 | 21,71 | 43 | - |
| | Partit dels Joves Finlandesos | 119.361 | 14,88 | 28 | - |
| | Partit Popular Suec | 106.810 | 13,31 | 26 | - |
| | Partit Agrari | 62.885 | 7,84 | 16 | - |
| | Lliga de Treballadors Cristians | 17.245 | 2,15 | 1 | - |
| | Altres | 708 | 0,09 | - | - |
| | Total (participació 59,8%) | 802.387 | 100.0 | 200 | |
| Font: Tilastokeskus (www.stat.fi 2005) ||||||

## Referències

* 1 2 «Ennenaikaiset eduskuntavaalit [Eleccions parlamentàries anticipades]» (en finès, suec). Eduskunta – Riksdagen. [Consulta: 2 juny 2024].
* 1 2 Mackie, Thomas T.; Roose, Richard. The International Almanac of Electoral History (en anglès). Springer, p. 243. DOI 10.1007/978-1-349-09851-4.
* ↑ «Eduskunta». A: Otavan suuri ensyklopedia (en finès). volum 2: Cid – Harvey. Otava, 1978, p. 932…. ISBN 978-951-1-05064-3.
# Mawla

Mawla (àrab: مولى, mawlà, en plural mawali, موالي, mawālī) és una paraula àrab polisèmica, el significat de la qual ha variat segons diferents períodes i contextos. Abans de Mahoma el terme es referia a qualsevol forma de tribus d'Aràbia, a l'Alcorà s'usa per referir-se a persona amb alguna responsabilitat, i després de Mahoma es feia servir per identificar nous conversos a l'islam.

## Abans de Mahoma

Abans del profeta islàmic Mahoma, el terme s'aplicava originàriament a qualsevol forma d'associació tribal.
A l'Alcorà i als hadits s'utilitza en diversos sentits, com ara "senyor", "guardià", "administrador" i "auxiliar".

## Després de Mahoma

Després de la mort de Mahoma, aquesta institució va ser adaptada per la dinastia omeia per incorporar nous conversos a l'islam a la societat àrab-musulmana i la paraula mawali va guanyar difusió com a denominació per als musulmans no àrabs convertits als primers califats islàmics.
En aquest sentit, un mawla era algú subjecte a la walà, un tipus de contracte que vincula dues persones. Aquest contracte es va fer servir tant per a la conversió a l'islam com per a l'alliberament d'esclaus.
Si un cristià es convertia quedava separat de la seva comunitat i havia de buscar-se un nou mitjà de vida, per la qual cosa solament els nobles podien abraçar la religió islàmica sense problemes, encara que en aquest cas arrossegaven a les seves famílies, clients i esclaus.
Com que els musulmans quedaven exempts dels impostos als quals estaven sotmesos els cristians, la jizya, les autoritats musulmanes dels països conquerits no solament no van fomentar les conversions, sinó que van establir algunes mesures per aconseguir dissuadir als possibles candidats a conversos.
Un mawla molt important al nord-est de la península Ibèrica va ser el Comte Cassi, a l'origen de la família dels Banu Qassi, que es va convertir a l'islam a principis de segle viii sota el patronatge del mateix califa Al-Walid I. Un altre mawla conegut va ser Abbàs ibn Firnàs.

## Alguns mawles il·lustres

* Abbàs ibn Firnàs
* Abd-al-Hamid ibn Yahya ibn Sad al-Kàtib
* Abd-Al·lah ibn Tàhir
* Abu-Atà as-Sindí
* Abu-Ghàlib Tammam ibn Àlqama
* Abu-l-Hudhayl al-Al·laf
* Abu-Múslim
* Arib ibn Sad al-Kàtib al-Qurtubí
* Bukayr ibn Mahan
* Mubàrak
* Mudhàffar
* Al-Muwàffaq
* ar-Rabí ibn Yunus
* Tàriq ibn Ziyad
* Tarif ibn Màlik
* Ubayd-Al·lah ibn Abi-Bakra

## Referències

* 1 2 A.J. Wensinck, Encyclopedia of Islam 2nd ed, Brill. "Mawlā", vol. 6, p. 874.
* ↑ Goldziher, Ignác. Muhammedanische Studien. Halle, 1889, p. 105.
* ↑ Wensinck, A. J.; Crone, P. «Mawlā» (en anglès). Encyclopaedia of Islam, Second Edition. Brill, 24-04-2012.
# Chaetopoa

Acostia és un gènere de plantes de la família de les poàcies, ordre de les poals, subclasse de les commelínides, classe de les liliòpsides, divisió dels magnoliofitins.

## Taxonomia

El gènere està format per 2 espècies:
* Chaetopoa pilosa Clayton
* Chaetopoa taylori C.E. Hubb.

## Referències

* ↑ «Chaetopoa C.E.Hubb.» (en anglès). GBIF | Global Biodiversity Information Facility. [Consulta: 22 novembre 2024].
* 1 2 «Chaetopoa C.E.Hubb. | Plants of the World Online | Kew Science» (en anglès). [Consulta: 22 novembre 2024].
* ↑ «WFO Plant List | World Flora Online - genus Chaetopoa C.E.Hubb.» (en anglès). [Consulta: 22 novembre 2024].
# Gaugamela

Gaugamela fou un llogaret de la regió d'Assíria a uns 20 km del riu Licos (Zab), i propera al riu Bumados, que fou l'escenari de la batalla de Gaugamela entre Darios III de Pèrsia Codomà i Alexandre el Gran coneguda també com a batalla d'Arbela (1 d'octubre del 331 aC).
Estrabó diu que el nom significa "Casa de camells" i que es va dir així perquè Darios la va utilitzar com a estació per reposar un dels seus camells que havia patit molt per la marxa. A les fonts perses apareix també com Gangamela que deriva de Kháneh (Casa llar) mentre que com Gaugamela derivaria de Gâh (el lloc). Flavi Arrìa (seguint a Claudi Ptolemeu i Aristòbul) expressament estableix que el lloc de la batalla fou a la vora de Gaugamela i no d'Arbela, que quedava a bastants kilòmetres, i que el nom d'Arbela fou donat a la batalla per ser la ciutat més coneguda de la regió. Modernament el lloc es digué Karmelis, i és propera de Mosul i prou llunyana d'Arbela.

## Bibliografia

* Ernst Badian, "Gaugamela" a Encyclopaedia Iranica
# Cellers de Scala Dei

Cellers de Scala Dei és un celler fundat el 1974 i ubicat al bell mig d'Escaladei (la Morera de Montsant, Priorat), en un edifici del segle xiv que pertanyia als monjos cistercencs.

## Història

L'origen de la propietat privada dels Cellers de Scala Dei es remunta a la desamortització de Mendizábal (1835), que va prendre les propietats de la Cartoixa d'Escaladei per subhastar-les. Avui dia les terres pertanyen principalment a dos cellers, Cellers de Scala Dei i La Conreria de Scala Dei.
L'Orde del Cister consta entre els primers elaboradors de vins a la península ibèrica amb la Cartoixa de Scala Dei, ja al segle xi, que fou el centre d'una comarca històrica que incloïa les actuals denominacions d'origen del Priorat i del Montsant.
La família Peyra va adquirir una part de la propietat, i va seguir cultivant la vinya i fent-hi vi fins que el 1974 va fundar Cellers de Scala Dei, que actualment està gestionada per Codorníu, qui també n'és accionista.

## Referències

* ↑ «Lluny de tot». Bondia Andorra, 22-08-2016. [Consulta: 20 desembre 2023].
* 1 2 3 Proensa, Andrés. «Vino monacal – Enología enclaustrada» (en castellà). PlanetAVino. Proensa, 01-04-2017. [Consulta: 20 desembre 2023].
* ↑ «La Conreria de Scala Dei». La Vanguardia, 25-09-2021. [Consulta: 20 desembre 2023].

## Enllaços externs

* Cellers de Scala Dei - Lloc web oficial
# Manto (filla de Tirèsias)

Segons la mitologia grega, Manto (en grec antic Μαντώ), el nom de la qual evoca la idea de l'endevinació, va ser una profetessa, filla de Tirèsias.
El mite ens la presenta guiant el seu pare cec pels camins de Beòcia quan els Epígons havien conquerit Tebes, on havia exercit d'endevina. Portava el seu pare cap a Delfos, però Tirèsias va morir a Haliartos, abans d'arribar-hi. Els argius havien conquerit aquella ciutat i li havien promès a Apol·lo "la part més bella del botí", i Manto va ser destinada a ser ofrenada al déu. La noia va estar molt de temps a Delfos, on va ser conduïda com a presonera; perfeccionà l'art de l'endevinació i feu la funció de Pítia, fins que un dia el déu l'alliberà i la va conduir a l'Àsia Menor, on fundà la ciutat de Claros.
Casada amb Alcmeó, fou mare d'Amfíloc. D'un segon matrimoni amb Raci, va néixer Mopsos (que alguns consideren fill d'Apol·lo), i que va ser famós per la seva rivalitat amb Calcant.
Virgili parla d'una altra Manto, epònima de la ciutat italiana de Màntua.

## Referències

* ↑ Grimal, Pierre. Diccionari de mitologia grega i romana. Barcelona: Edicions de 1984, 2008, p. 339-340. ISBN 9788496061972.

## Bibliografia

* Parramon i Blasco, Jordi: Diccionari de la mitologia grega i romana. Barcelona: Edicions 62, 1997, p. 142. (El Cangur / Diccionaris, núm. 209). ISBN 8429741461
# E (kana)

En l'escriptura japonesa,, els caràcters え (hiragana) i エ (katakana) ocupen el quart lloc en el sistema modern d'ordenació alfabètica gojūon (五十音), entre l'う i l'お; i el 34è en el poema iroha, entre こ i て.
A la taula de l'ordre gojūon (per columnes, i de dreta a esquerra), es troba en la primera columna (あ行, columna «a») i la quarta fila a la qual dona el nom: え段, fila «e»).
El caràcter え prové del kanji 衣, mentre que エ prové de 江.
L'antic caràcter ゑ (we), així com moltes aparicions del caràcter へ (he) en posició no inicial han estat substituïts en el japonès modern per え. La partícula de direcció へ es pronuncia "e", però no s'escriu え.
Es fa servir un caràcter de menors dimensions, ぇ, ェ; per a la formació de nous sons que no existeixen en el japonès tradicional, com ヴェ (ve).

## Romanització

Segons els sistemes de romanització Hepburn, Kunrei-shiki i Nihon-shiki, え, エ es romanitzen com a «e».

## Escriptura

* El caràcter え s'escriu amb dos traços:
* Curt traç diagonal cap avall a la dreta.
* Traç compost per una línia horitzontal, una diagonal cap avall a l'esquerra i una corba que s'assembla a la línia de sobre la ñ castellana o l'õ portuguesa (~)
* El caràcter エ s'escriu amb tres traços:
* Traç horitzontal d'esquerra a dreta.
* Traç vertical de dalt a baix que enceta en el punt central del primer traç.
* Traç horitzontal paral·lel al primer i que toca al segon.

## Altres escriptures

え o エ en en braille japonès :
| え / エ e | えい / エー ē/ei |
* Alfabet fonètic: 「英語のエ」 (la e de eigo, on eigo és l'anglès)
* Codi Morse: －・－－－

## Referències

* ↑ «escriptura japonesa». Gran Enciclopèdia Catalana. Barcelona: Grup Enciclopèdia Catalana.
* ↑ Gilhooly, Helen. Beginner's Japanese Script (en anglès). Teach Yourself, 2003. ISBN 978-0-340-86024-3.
* ↑ «Romanization of Japanese Kana – Modified Hepburn System» (pdf) (en anglès) p. 2. Government Digital Service (GDS) – The National Archives (Regne Unit), 01-10-2016.
* ↑ «Japanese Braille» (en anglès). Accessible Japan, 12-10-2015. [Consulta: 4 febrer 2024].

## Bibliografia

* López i Vidal, Lluc. L'escriptura japonesa. Editorial UOC, 2008. ISBN 978-84-9788-772-4.
* Nolla i Cabellos, Albert. L'escriptura en kanji (pdf). Barcelona: Universitat Oberta de Catalunya, p. 40.
# Anomalia mitjana

L'anomalia mitjana (símbol $M\,$) és un dels elements orbitals. S'utilitza per a especificar la posició d'un cos celeste en la seva òrbita. Es defineix com la fracció del període orbital que ha transcorregut des de l'últim pas de l'objecte pel periàpside, expressat com un angle.

## Càlcul

En mecànica celeste i astrodinàmica, l'anomalia mitjana $M\,\!$ es pot calcular de la forma següent:
    $M-M_{0}=n(t-t_{0})\,\!$
on:
* $M_{0}\,\!$ és l'anomalia mitjana al temps $t_{0}\,\!$,
* $t_{0}\,\!$ és el temps inicial (normalment l'època),
* $t\,\!$ és el temps que ens interessa, i
* $n\,\!$ el moviment mitjà.
De forma alternativa:
    $M=E-e\cdot \sin E\,\!$
on:
* $E\,\!$ és l'anomalia excèntrica,
* $e\,\!$ és l'excentricitat.

## Vegeu també

* Anomalia veritable
* Anomalia excèntrica

## Referències

* ↑ Montenbruck, Oliver. Practical Ephemeris Calculations (en anglès). Springer-Verlag, 1989, p. 44. ISBN 0-387-50704-3.
# Passaport Nansen

El Passaport Nansen és un document d'identitat, internacionalment reconegut, editat per la Societat de Nacions per als refugiats.

## El Passaport Nansen

El passaport Nansen fou dissenyat l'any 1922 per Fridtjof Nansen després de la Revolució Russa quan 1.4 milions de russos van haver d'escapar de Rússia pel temor de represàlies del govern comunista. Aquests refugiats no foren reconeguts per cap govern i, per tant, tenien un estat d'apàtrides. El 1942 el Passaport Nansen va ser reconegut pel govern de 52 països diferents, per la qual cosa es donaven garanties humanitàries als ciutadans amb el passaport.

## Oficina Internacional Nansen per als Refugiats

L'Oficina Internacional Nansen per als Refugiats fou l'encarregada de repartir aproximadament 450.000 passaports per als refugiats apàtrides i immigrants. Les seves activitats s'iniciaren l'1 d'abril de 1931 per iniciativa de la Societat de Nacions, en memòria i reconeixement del treball de Fridtjof Nansen en favor dels refugiats. Tots i els greu problemes de finançament econòmic, el gran nombre de refugiats provinents dels conflictes polítics a Espanya, Itàlia i Alemanya, i els problemes de reclutament de voluntaris per part de molts països, l'Oficina desenvolupà una tasca primària i construí centres de refugiats al Paraguai, Síria i Líban.
Aquesta Oficina fou guardonada amb el Premi Nobel de la Pau el 1938 pels seus esforços d'establir passaports per als refugiats. El 31 de desembre d'aquell mateix any l'Oficina fou dissolta per donar pas a la creació de l'Alt Comissionat pels Refugiats de la Societat de Nacions, precursor de l'actual model de l'ACNUR, amb seu a Londres.
El principi fonamental del Passaport Nansen fou reprès per la Convenció de Ginebra de 1949 sota l'estatus de refugiat.

## Vegeu també

* Camp de refugiats.
# Xai-Xai

Xai-Xai (pronunciat xi-xi) (fins 1975 Vila de João Belo) és una ciutat del sud de Moçambic, capital de la província de Gaza. La seva població el 2007 era de 116.343 habitants. Està situada prop de la costa de l'oceà Índic, a la vora del riu Limpopo, en una zona plana i molt adequada pel cultiu de l'arròs i a 224 kilòmetres de Maputo. La seva platja mesura uns 12 km (Praia de Xai-Xai) i té un escull coral·lí al seu front que protegeix la platja de les onades i permet l'snorkel. L'estany Wenela Tidal, 2 km al su de la ciutat, inclou un túnel natural que uneix l'estany amb l'oceà. L'edifici principal és la seu del govern provincial, del període colonial.

## Demografia

| Any | Població |
| 1970 | 63,949 |
| 1997 | 103,251 |
| 2007 | 116,343 |

## Història

La població fou fundada en 1897 amb el nom de Chai-Chai com a annex del port de Lourenço Marques (que estava situat a uns 200 km al sud) i fou elevada a vila en 1911. Va fer part del districte d'Inhambane, però des de 1895 estava inclòs en el territori militar especial de Gaza, que el 1918 fou erigit en districte separat. En 1922 passà a denominar-se com a Vila Nova de Gaza i en 1928 canvià el nom pel de Vila de João Belo, en homenatge a un antic administrador. La vila fou elevada a ciutat en 1961, i després de la independència nacional el 3 de febrer de 1976 recuperà el nom original, aquest cop amb la grafia Xai-Xai.
Va quedar greument afectada per les inundacions del Limpopo del 2000, quan alguns dels seus edificis van quedar colgats fins a 3 metres sota l'aigua. No obstant va aconseguir recuperar-se en poc temps.

## Presidents del consell municipal

| Anyo d' elecció | President de Consell Municipal | Partit |
| 1998 | Faquir Bay Nalagi | Frelimo |
| 2003 | Isidro A. Assane | Frelimo |
| 2008 | Rita Muianga | Frelimo |
| 2013 | Ernesto Daniel Chambisse | Frelimo |

## Agermanaments

* Cascais

## Referències

* ↑ «Mozambique: largest cities and towns and statistics of their population». World Gazetteer. Arxivat de l'original el December 31, 2008. [Consulta: 17 juny 2008].
* ↑ Fitzpatrick, Mary. Lonely Planet Mozambique. Lonely Planet, 2007, p. 82. ISBN 1-74059-188-7.
* ↑ «República [Popular] de Moçambique - As Alterações Toponímicas e os Carimbos do Correio, pg. 94». Arxivat de l'original el 2016-10-28. [Consulta: 24 novembre 2016].
* ↑ «República [Popular] de Moçambique - As Alterações Toponímicas e os Carimbos do Correio, pg. 95». Arxivat de l'original el 2016-10-28. [Consulta: 24 novembre 2016].
* ↑ «Gaza Province » Cities and towns » Xai-Xai». go2africa.com. Arxivat de l'original el 2012-02-13. [Consulta: 17 juny 2008].
* ↑ Open University, Londres - Eleições autárquicas em Moçambique em 1998
* ↑ Os resultados oficiais das eleições autárquicas de 19 de Novembro de 2008
* ↑ http://www.jornalnoticias.co.mz/index.php/analise/7244-vitoria-da-frelimo-em-xai-xai-era-esperada.html Vitória da Frelimo em Xai-Xai era esperada]
# Central European Tour: Isaszeg-Budapest

La Isaszeg-Budapest és una competició ciclista d'un sol dia. Es disputa entre Isaszeg i Budapest, a Hongria. Creada el 2011, amb el nom de Gran Premi de Budapest fins al 2013, forma part del calendari de l'UCI Europa Tour.
Juntament amb el Central European Tour: Szerencs-Ibrány i el Central European Tour: Košice-Miskolc formen un conjunt de curses que es disputen a l'estiu a Hongria.

## Palmarès

| Any | Vencedor | Segon | Tercer |
| 2011 | Andris Smirnovs | Aleksei Tsatévitx | Luka Mezgec |
| 2012 | Marko Kump | Krisztian Lovassy | Luka Mezgec |
| 2013 | Krisztian Lovassy | Aljaž Hočevar | Siarhei Papok |
| 2014 | Erik Baška | Aljaž Hočevar | Jan Tratnik |

## Referències

* 1 2 «Central European Tour Budapest G.P (Hon) - Cat.1.2». [Consulta: 29 desembre 2023].
* ↑ Archives, Cycling. «Budapest (b)» (en anglès). [Consulta: 29 desembre 2023].

## Enllaços externs

* Palmarès a siteducyclisme.net
# Eleccions parlamentàries poloneses de 1952

Les Eleccions parlamentàries poloneses de 1952 es van celebrar a la República Popular de Polònia per a renovar el Sejm el 26 d'octubre de 1952, amb el Partit Comunista i els partits satèl·lits instal·lats en el poder des de 1947. S'havia organitzat un sistema de candidatures úniques per circumscripció, cosa que facilitava que sempre sortissin elegits el mateix nombre d'escons per als diferents partits, aplegats en el Front de la Unitat Nacional (Front Jedności Narodu) i amb resultats falsejats pel Secretariat de la Seguretat Pública. La participació oficial fou del 95,00%.
El secretari del partit Bolesław Bierut, va detenir durant dos anys també el càrrec de primer ministre de Polònia fins que el 1954 nomenà Józef Cyrankiewicz. Les noves eleccions eren previstes per a 1956, però les protestes de Poznań de 1956 les van ajornar un any.

## Resultats

| | FJN | | Partit Obrer Unificat Polonès | 15,459,849 | 99.80 | 273 / 425 | Nou |
| | FJN | | Partit Popular Unit | 15,459,849 | 99.80 | 90 / 425 | Nou |
| | FJN | | Partit Demòcrata | 15,459,849 | 99.80 | 25 / 425 | Nou |
| | FJN | | Independents | 15,459,849 | 99.80 | 37 / 425 | Nou |
| Vots vàlids | Vots vàlids | Vots vàlids | Vots vàlids | 15,491,170 | 99.97 | – |
| Vots invàlids | Vots invàlids | Vots invàlids | Vots invàlids | 4,645 | 0.03 | – |
| Total | Total | Total | Total | 15,495,815 | 100.00 | 425 | 19 |
| Votants registrats/participació | Votants registrats/participació | Votants registrats/participació | Votants registrats/participació | 16,305,891 | 95.03 | – |
| Font: Nohlen & Stöver ||||||||

## Bibliografia

* Jerzy Drygalski, Jacek Kwasniewski, No-Choice Elections, Soviet Studies, Vol. 42, No. 2 (Apr., 1990), pp. 295-315, JSTOR
* George Sakwa, Martin Crouch, Sejm Elections in Communist Poland: An Overview and a Reappraisal, British Journal of Political Science, Vol. 8, No. 4 (Oct., 1978), pp. 403-424,

## Referències

* ↑ Elections in Europe: A Data Handbook. 1. Auflage. Baden-Baden: Nomos Verlagsgesellschaft mbH & Co. KG, 2010. ISBN 978-3-8329-5609-7.
# Easterine Kire

Easterine Kire (la Terra dels Naga, Índia, 29 de març de 1959) és una poeta i novel·lista índia en llengua angami.
Doctora en Literatura anglesa per la Universitat de Pune, a l'estat de Maharashtra, a l'Índia, és considerada una de les millors veus literàries de la seva regió. Ha escrit diversos llibres en anglès, entre els quals col·leccions de poesia, novel·les i contes. El seu primer poemari, Kelhoukevira, i la seva primera novel·la, A Naga Village Remembered [Una vila naga al record], ambdós escrits en anglès, van ser respectivament el primer poemari i la primera novel·la publicats per un escriptor de la Terra dels Naga. L’autora ha estat pionera en obrir a la resta del món, a través dels seus escrits, la fascinant i vibrant cultura naga tradicional. Amb la finalitat de preservar i difondre la seva llengua materna, el tenyidie, ha recollit dos-cents poemes orals en aquesta llengua i també n’ha fet la traducció a l’anglès.
El seu primer llibre de poesia Kelhoukevira, escrit el 1982, fou el primer llibre de poesia anglesa publicat per un Naga. El 2003 també va publicar la primera novel·la d’un escriptor naga en anglès, A Naga village remember. La seva segona novel·la, A Terrible Matriarchy (Zubaan, 2007), fou seleccionada per Indian Literature Abroad per a la seva traducció a les llengües de l'ONU. Entre les seves obres cal destacar Mari, best-seller a l'Índia i traduïda a nombroses llengües, o les seves dues novel·les, Bitter Wormwood [absenta amarga] (2013) i When the River Sleeps (2015), que han estat nominades al premi hindú Lit for Life, guanyant-lo la darrera el 2015. Les novel·les de Kire reflecteixen el paisatge sociocultural i històric de la societat naga. També ha escrit cinc llibres infantils, així com diversos articles i assajos. El seu darrer llibre, Son of the Thundercloud (2016), va guanyar el Premi Llibre de l'any de ficció al Tata Literature Live 2017. Els seus llibres i poemes han estat traduïts a l'alemany, el català, el croat, l'uzbek, el noruec i el nepalès. Kire també és membre de la banda Jazzpoesi. El CD digital que van llançar l'estiu del 2013 va encapçalar les llistes de jazz noruegues. El 2011 va ser guardonada amb la Medalla del governador per l'excel·lència en la literatura naga i, el 2013, el PEN català, la va distingir amb el Premi Veu Lliure.
La violència del règim de la Terra dels Naga i l’assetjament al qual ella i el seu espòs eren sotmesos a causa dels seus escrits, la va empènyer a exiliar-se en el 2005. Des de llavors viu al nord de Noruega, on va ser acollida inicialment per la xarxa ICORN, i es dedica a l'escriptura i la poesia. Ha registrat diversos CDs amb la seva formació de jazz, la Jazzpoesi, amb la qual ha actuat en nombroses ocasions.

## Referències

* 1 2 «AUTUMN 06 Featured Writer: Easterine Kire Iralu» (en anglès). Xarxa Internacional de Ciutats de Refugi (ICORN), tardor 2006. Arxivat de l'original el 2024-02-04. [Consulta: 4 febrer 2024].
* 1 2 3 «Easterine Kire, poeta i novel·lista». PEN Català. [Consulta: 20 novembre 2020].
* ↑ «Easterine Kire». Artica Svalbard. Arxivat de l'original el 28 de novembre 2020. [Consulta: 20 novembre 2020].